पाएं अपने शहर की ताज़ा ख़बरें और फ्री ई-पेपरडाउनलोड करें
काशी में उन दिनों सालाना महोत्सव चल रहा था। महोत्सव में आम जनता और ऋषि-मुनियों के अलावा देवलोकसे देव पुत्र भी आए हुए थे। उन्होंने अत्यंत मनोहर सुगंध वाले फूलों के गजरे पहने हुए थे। राजा ने उनसे पूछा- 'महानुभाव! आप किस देवलोक से आए हैं? देवपुत्रों ने जवाब दिया- 'त्रयस्रिश देवलोक से हम आए हैं।' राजा ने अगला प्रश्न किया- 'ये फूलों के गजरे आपने धारण किए हैं। क्या आप इन फूलों के नाम बता सकते हैं?' देवपुत्रों ने बताया- 'ये दिव्य कक्कारू फूल हैं, जो देवलोक में ही मिलते हैं।' राजा ने देवपुत्रों से उन्हें देने का आग्रह किया, तो वे बोले- 'ये फूल देवताओं के ही योग्य हैं अथवा वे लोग इन्हें रख सकते हैं, जो मूर्ख, दुश्चरित्र, कर्महीन, अधर्मी, प्रमादी न हों, जो धर्म से धन कमाते हों, जो अहंकारी न हों, जो सभी का कल्याण चाहते हों और जो गुरुजनों व संतों का आदर करने वाले हों।' राजपुरोहित के मन में यह लालसा जाग्रत हुई कि मैं झूठ बोलकर इन फूलों को ले लूं, तो जनता और राजा मुझे इन गुणों से युक्त मानकर मेरा आदर करेंगे। यह सोचकर उसने राजपुत्रों को स्वयं को इन गुणों से युक्त बताकर वे फूलों के गजरे ले लिए। देवपुत्रों के जाते ही राजपुरोहित के सिर में तेज दर्द उठा। उसने वे गजरे निकालने का यत्न किया, किंतु वे लौह-शृंखलाओं की तरह दृढ़ हो गए। अंतत: उसने राजा के समक्ष अपना झूठ स्वीकार किया। राजा ने देवपुत्रों को फिर बुलाया और उनसे पुरोहित की जीवन-रक्षा का आग्रह किया। तब देवपुत्रों ने उन गजरों से राजपुरोहित को मुक्त किया और जीवन में कभी झूठ न बोलने का वचन लिया। वस्तुत: झूठ बोलने से तात्कालिक लाभ भले ही मिले, किंतु अंतत: प्रतिष्ठा को नुकसान ही पहुंचता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn